DA Den Europæiske Unions Tidende C 88/10

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 88/03)

Med denne offentliggørelse åbnes der mulighed for at fremsætte indsigelser, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»ΛΟΥΚΟΥΜΙ ΓΕΡΟΣΚΗΠΟΥ «(»LOUKOUMI GEROSKIPOU«)

EF Nr.: CY/PGI/005/0454/06.04.2005

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Υπουργείο Εμπορίου, Βιομηχανίας και Τουρισμού (Ministeriet for handel, industri og turisme) Adresse: Τμήμα Εφόρου Εταιρειών και Επίσημου Παραλήπτη — CY-1472, Λευκωσία (Departmentet for aktieselskabsregistret og konkursforvaltning — CY-1472, Nicosia) Tlf. (357) 22 40 43 05 Fax (357) 22 30 48 87 e-mail: deptcomp@rcor.gov.cy

2. Sammenslutning:

Navn: Aphrodite Delights (Yeroskipos) Ltd Adresse: Αρχιεπισκόπου Μακαρίου 57, Γεροσκήπου, Πάφος (Archiepiskopou Makariou 57, Geroskipou, Paphos) Tlf. (357) 26 96 22 12 Fax (357) 26 96 05 34 e-mail: aphrodite@loukoumia.com Sammensætning: Producenter/forarbejdningsvirksomheder ( X ) Andet: ( )

Den ansøgende virksomhed har, siden den blev oprettet i 1895, kontinuerligt gennemført alle stadier af produktionsprocessen i kommunen Geroskipou i overensstemmelse med de forpligtelser, der påhviler den i henhold til de nationale retsforskrifter. I dag er virksomheden ene om at producere Λουκούμι Γεροσκήπου (Loukoumi Geroskipou) i det pågældende område. Enhver producent i det pågældende område har ret til at fremstille produktet i overensstemmelse med de specifikationer og alle de forpligtelser, der gælder i henhold til de nationale retsforskrifter.

Λουκούμι Γεροσκήπου (Loukoumi Geroskipou) adskiller sig fra tilsvarende produkter på grund af sin fasthed og elasticitet, og fordi produktet er mindre sødt. Der anvendes heller ikke glucose eller gelatine til fremstillingen.

3. Produktets art:

Kategori 2.4 — Brød, wienerbrød, kager, kiks og andet bagværk samt konfekturevarer

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Λουκουμιού Γεροσκήπου «(»Loukoumi Geroskipou«)

4.2. Beskrivelse: Λουκούμι Γεροσκήπου (Loukoumi Geroskipou) er en form for konfekturevare, hvis hovedingrediens er sukker. Produktet har en gelatineagtig konsistens og en intens sød smag og udskæres i rektangulære parallellogramformede stykker, som måler (ca.) 20×20×25 mm3. Produktet kan fås med forskellig smag afhængigt af det tilsatte smagsstof (se under »Fremstillingsmetode«). Stykkerne vendes i flormelis eller reven kokos. Der kan tilsættes nødder og/eller honning og/eller bitter chokolade til produktet.

4.3. Geografisk område: GEROSKIPOU (kommunen Geroskipou).

4.4. Bevis for oprindelse: Kontrollen foretages af landbrugskontoret under ministeriet for landbrug, naturressourcer og miljø, der ser på, i hvilket omfang specifikationerne overholdes, og kontrollerer, at Λουκούμι Γεροσκήπου (Loukoumi Geroskipou) reelt kommer fra det pågældende geografiske område. For at sikre, at metoden til fremstilling af Λουκούμι Γεροσκήπου (Loukoumi Geroskipou) og produktets kvalitet svarer til specifikationerne, kontrolleres følgende under produktionsprocessen i overensstemmelse med specifikationerne i punkt 4.5:

ingredienser og forholdet mellem ingredienserne

omrøringstemperatur

omrøringstid

omrøringshastighed

4.5. Produktionsmetode: Λουκούμι (loukoumi) tilberedes i store kar med en omrører.

Først hældes der vand i det opvarmede kar. Dernæst tilsættes sukker og citronsyre. Når blandingen har kogt i 35 minutter ved 100 °C, tilsættes der majsstivelse. Majsstivelsen opløses i koldt vand, før den tilsættes blandingen.

Derpå opvarmes blandingen til 100-130 °C under omrøring og holdes ved denne temperatur i 2 timer, hvor der røres med 36 omdrejninger i minuttet, og blandingen tilsættes smagsstoffer; i nogle tilfælde tilsættes der farve og/eller ristede nødder.

Når tilsætningsstofferne er tilsat, hældes den nu tyktflydende blanding over i store bakker, hvor den afkøles, til den får sin endelige gelatineagtige konsistens, hvorefter den skæres i parallellogrammer, der måler (ca.) 20×20×25 mm3, og stykkerne vendes i flormelis eller reven kokos, hvorefter de pakkes.

Mængdeforholdet mellem de vigtigste ingredienser er som følger:

For hver 100 liter vand: 90 kg sukker (86 %), 15 kg majsstivelse (14 %), 33-40 g citronsyre.

De øvrige ingredienser, der tilsættes de forskellige typer Λουκούμι Γεροσκήπου (Loukoumi Geroskipou), er:

rosensmag: 75 ml farvestof E122 (rød farve) (40 g pulver opløst i 1 liter vand) og 5 ml rosenaroma for hver 90 kg produkt

jordbærsmag: 75 ml farvestof E122 (rød farve) (40 g pulver opløst i 1 liter vand) og 8 ml jordbæraroma for hver 90 kg produkt

mandarinsmag: 75 ml farvestof E102 (orange farve) (60 g pulver opløst i 1 liter vand) og 15 ml mandarinaroma for hver 90 kg produkt

appelsinsmag: 75 ml farvestof E102 (orange farve) (60 g pulver opløst i 1 liter vand) og 18 ml appelsinaroma for hvert 90 kg produkt

myntesmag: 75 ml farvestof E102/E133 (grøn farve) (60 g pulver opløst i 1 liter vand) og 3 ml myntearoma for hver 90 kg produkt

ananassmag: 75 ml farvestof E102/E133 (grøn farve) (60 g pulver opløst i 1 liter vand) og 16 ml af ananasaroma for hver 90 kg produkt

bergamottesmag: 5 ml bergamottearoma for hver 90 kg produkt

banansmag: 20 ml bananaroma for hver 90 kg produkt

citronsmag: 15 ml citronaroma for hver 90 kg produkt

pistaciesmag: 15 ml pistaciearoma for hver 90 kg produkt

mastikssmag: 40 g mastiks fra Chios for hver 90 kg produkt

vanillesmag: 24 g vanillin eller 50 g vanille for hver 90 kg produkt

chokoladesmag: 1 400 g for hver 90 kg produkt

kokosnøddesmag: 15 ml kokosnøddearoma for hver 90 kg produkt

Alle de farvestoffer, der er beskrevet ovenfor, er kunstige; fremover kan nogle af farvestofferne dog blive udskiftet med andre (enten bedre kunstige farvestoffer eller naturlige farvestoffer), der giver den samme farvevirkning.

Følgende nødder kan også tilsættes til Λουκούμι Γεροσκήπου (Loukoumi Geroskipou): mandler, pistacier, valnødder, jordnødder og hasselnødder. Når den ydre skal er fjernet, kontrolleres nødderne visuelt. Kernerne skoldes, hvorefter hinden omkring dem fjernes. Kernerne ristes og hakkes. De hakkede kerner hældes i den varme Λουκούμι (loukoumi)-blanding, kort før omrøringen er slut og blandingen hældes over i bakker.

Alle stadier af produktionen, udskæringen og pakningen foregår på producentens anlæg, som ligger i det afgrænsede geografiske område, som kommunen Geroskipou udgør. Produktionen, udskæringen og pakningen skal foregå på det samme sted, hovedsagelig på grund af risikoen for kontaminering, hvis produktet transporteres i uemballeret stand, men også fordi transport og temperaturforskelle ville gøre produktet sværere at udskære og ville ændre dets kendetegn, især fordi vandindholdet ville stige.

4.6. Tilknytning: Historisk opstod forbindelsen mellem Λουκούμι Γεροσκήπου (Loukoumi Geroskipou) og Geroskipou i det 19. århundrede. Siden 1895, hvor Sophocles Athanasiou begyndte at producere Λουκούμι Γεροσκήπου (Loukoumi Geroskipou), er produktionen foregået på samme måde og på samme sted, idet den er blevet videreført af hans efterkommere. Opskriften på Λουκούμι Γεροσκήπου (Loukoumi Geroskipou) er gået i arv fra generation til generation. I 1920 blev produktionen af Λουκούμι Γεροσκήπου (Loukoumi Geroskipou) overtaget af Athanasious datter, Chariklia, og hendes mand, Gabriel Hadjizinoviou, som i 1959 registrerede navnet Aphrodite som varemærke for sine produkter (et billede af gudinden indgik i forvejen i produktets logo). Produktionen blev derefter overtaget af deres søn, Nikodemos Gabriel (1964-1990), og siden 1990 har hans kone Evdokia og søn George fortsat med at fremstille produktet på samme måde.

I dag er ΛΟΥΚΟΥΜΙ ΓΕΡΟΣΚΗΠΟΥ (LOUKOUMI GEROSKIPOU) Geroskipous varemærke. Alle brochurer om Geroskipou starter altid med at nævne Λουκούμι Γεροσκήπου (Loukoumi Geroskipou) som et af de vigtigste kendetegn for området.

Forbindelsen mellem Λουκούμι Γεροσκήπου (Loukoumi Geroskipou) og det geografiske område er klart historisk, fordi råvarerne er industriprodukter, som ikke produceres i området. Mandler og honning er undtagelsen, fordi de produceres i provinsen Paphos.

Siden 1895 er Geroskipou historisk blevet kædet sammen med navnet på en af de ældste konfekturevarer, som produceres på Cypern.

Man kan ikke nævne Geroskipou by uden at nævne Λουκούμι Γεροσκήπου (Loukoumi Geroskipou). I mange bøger, der omhandler tradition og turisme, henvises der direkte til Λουκούμι Γεροσκήπου (Loukoumi Geroskipou). Blandt de mange litteraturhenvisninger til dette fine produkt fra Geroskipou, skal især fremhæves henvisningerne i den store græske forfatter Nikos Kazantzakis' bog Ταξιδεύοντας (Travelling), s. 186, udgivet i 1926, i Ioannis Panagiotopoulos' bog Η Κύπρος ένα ταξίδι (Cyprus — a journey), s. 108, udgivet i 1962 og i William Forwoods bog Cyprus Invitation, s. 102, udgivet i 1971. Det skal også nævnes, at producenten fik hædersmedalje på British Empire-udstillingen, som fandt sted på Wembley Stadion i 1925. I dag er Λουκούμι Γεροσκήπου (Loukoumi Geroskipou) en af Geroskipous største attraktioner både for de lokale og for turister.

4.7. Kontrolorgan:

Navn: Τμήμα Γεωργίας (landbrugskontoret) Adresse: Λουκή Ακρίτα — CY-1412 Λευκωσία (Louki Akrita — CY-1412 Nicosia) Tlf. (357) 22 40 85 19 Fax (357) 22 78 14 25 e-mail: doagrg@da.moa.gov.cy

Ansatte, der er bemyndiget i henhold til artikel 20 i lov om oprindelsesbetegnelser og geografiske betegnelser for produkter og fødevarer af 2002, i den gældende form.

4.8. Mærkning: Overholdelse af de (generelle) forordninger om mærkning og præsentation af og reklame for fødevarer af 2002 (Cyperns lovtidende KDP 262/2002), i den gældende form.